'Holocaust na vašem tanjuru' - kontroverzna ideja boraca za zaštitu životinja (3/7/03) - 2003-03-06
Promidžbena kampanja PETA-e, koja uspoređuje nacistički genocid s okrutnim postupkom prema domaćim životinjama, izazvala je osudu mnogi
PETA, međunarodna organizacija za obranu prava životinja, svojom taktikom često stvara kontroverze. Prije tri godine uzbudila je kršćanske teologe tvrdnjom da je Isus bio vegeterijanac. Prošle godine – oglasom u listovima za mlade u kojem se tvrdilo da je pivo zdravije od mlijeka. “Ljudi za etički tretman životinja” – što u prijevodu znači kratica PETA – opet su predmet spora. Ovaj put, aktivisti za prava životinja uspjeli su uvrijediti američku židovsku zajednicu. Promidžbena kampanja PETE-a uspoređuje suvremene industrijske klaonice s koncentracionim logorima iz drugog svjetskog rata. Ljude koji jedu meso, PETA uspoređuje sa stanovnicima nacističke Njemačke, koji su pasivno promatrali kako se odvija genocid nad Židovima. Promidžbena kampanja naslovljena je “Holokaust na vašem tanjuru”, a sastoji se od osam velikih panoa s fotografijama prizora iz nacističkih logora smrti, uz fotografije iz američkih klaonica i poljoprivrednih farmi. Ken Jacobson, jedan od čelnika Anti-defamacijske lige, organizacije koja prati anti-semitizam u svijetu, o ovom projektu aktivista za zaštitu životinja kaže: "Usporediti tretman životinja s Holocaustom... PETA očito ne shvaća jedinstvenost ljudskog života, te njegovu sposobnost da se suprotstavi mržnji. Koliko god su ciljevi ove organizacije možda legitimni, ovako olako uspoređivanje prehrambene industrije s tragedijom u kojoj je život izgubilo šest milijuna ljudi – za mene je upravo šokantno i za svaku je osudu." Međutim, vodstvo PETE kaže da im nije namjera "olako uspoređivati" ljudske sa životinjskim patnjama. Osim toga, tvrde da nisu oni prvi koji su usporedili koncentracione logore s modernim klaonicama u prehrambenoj industriji. Bruce Friedrich, koji radi u Odjelu za promidžbu ove organizacije, kaže da se ova usporedba nametala čak i preživjelima iz nacističkih logora smrti: "Primjerice, u našoj kampanji navodimo riječi nobelovca Isaaca Bashevisa Singera koji je rekao da “isti mentalitet koji je doveo do Holocausta danas dopušta okrutni tretman životinja”. Singer je smatrao da na svijetu neće biti pravde sve dok oni koji su jači budu mogli nekažnjeno uništavati od njih slabija bića – bila ona ljudi ili životinje." Književnik Isaac Bashevis Singer bio je vegeterijanac dobar dio svog života. Bruce Friedrich kaže da njegova organizacije želi da svi ljudi postanu vegeterijanci. Osim toga, on se nada da će židovska zajednica preispitati svoje protivljenje stajalištu PETE. "Očito je da ljudi ne žele da se njihove patnje uspoređuju s patnjama drugih ljudi. Tako se najbolje oslobađaju vlastite traume. Međutim, i životinje imaju sposobnost da iskuse bol – baš kao i ljudi. Prema tome, svatko tko jede meso na svojevrstan je način pristaša nasilja." Ken Jacobsen odgovara da je upravo u tome i poanta ovog prijepora: preživjeli nacističkog Holocausta svjesni su sličnosti njihovih patnji i patnji drugih ljudi koji su također bili žrtve nasilja i rata. Međutim, oni ne mogu prihvatiti da se njihove patnje uspoređuju s patnjama životinja. "Često kažemo da je Holocaust bio jedinstven, no on također ima mnogo zajedničkog s kampanjama masovnog nasilja u recimo Ruandi ili dijelovima Bosne i Hercegovine. Ono što mi zamjeramo aktivistima iz PETE jest da su u potpunosti izgubili osjećaj za mjeru, za razmjere i stupanj patnje. Te se stvari ne mogu uopće uspoređivati. Za nas je to vrlo uvredljivo, a za njih će takva taktika biti kontraproduktivna" - kaže Ken Jacobson. On želi da organizacija PETA odustane od svoje promidžbene kampanje pod naslovom Holocaust na vašem tanjuru. No, PETA to ne namjerava učiniti. Najavila je da će izložbene panoe postaviti na sveučilištima širom zemlje, kako bi na taj način pokrenula raspravu o zaštiti prava životinja.